KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Laqgħa Nru. 38

It-Tlieta, 26 ta' Ġunju, 2001

Stampat fl-Uffiċċju ta' l-Iskrivan

Prezz Lm1

Laqgħa Nru. 38

It-Tlieta, 26 ta' Ġunju, 2001

Il-Kumitat iltaqa' fil-Palazz, il-Belt Valletta, fis-7.11 p.m.

Il-Minuti tal-Laqgħa Nru. 37 li saret fid-19 ta' Ġunju, 2001, ġew konfermati.

PJAN STRATEĠIKU GĦALL-IMPLIMENTAZZJONI TAL-KURRIKULU NAZZJONALI - KONTINWAZZJONI

Il-Kumitat irriżuma mid-19 ta' Ġunju, 2001, id-diskussjoni fuq dan is-suġġett.

IĊ-CHAIRPERSON (L-Onor Helen D'Amato): Kif tafu, fl-aħħar laqgħa l-membri ta' dan il-kumitat kienu ġew mitluba jressqu domandi li xtaqu jiġu mwieġba fil-kumitat u fil-fatt daħlu żewġ mistoqsijiet mingħand l-Onor.

Illum se niddiskutu l-ewwel waħda li taqra hekk:

"Id-dħul ta' l-edukazzjoni tat-teknoloġija fl-iskejjel sekondarji - sena wara.

Fejn wasalna mil-lat ta' evalwazzjoni?

X'kienu l-iskopijiet?

Kif qed jintlaħqu?

X'inhu l-effett fuq l-istudenti fl-iskejjel sekondarji ġenerali fejn daħal dan is-suġġett?".

Nixtieq nibda billi nistieden lis-Sur Charles Mizzi, Direttur Ġenerali ta' l-Edukazzjoni, jagħti introduzzjoni mbagħad warajh nisimgħu lis-Sur Salvu Frendo, lis-Sur Mario Borg u lis-Sinjorina Carmen Mangion, subject coordinators fid-Diviżjoni ta' l-Edukazzjoni, iwieġbu d-domanda ta' l-Onor.

Infakkarkom li dak kollu li jintqal hawnhekk qed jiġi rekordjat u għaldaqstant, għal skopijiet ta' traskrizzjoni ta' din il-laqgħa, nitlobkom tidentifikaw lilkom infuskom qabel tibdew l-intervent tagħkom.

IS-SUR CHARLES MIZZI (Direttur Ġenerali, Diviżjoni ta' l-Edukazzjoni): Sinjura President, bil-permess tiegħek, nixtieq li qabel ma niġi għas-suġġett nagħti ġieh b'mod pubbliku lil żewġ uffiċjali fid-diviżjoni.

Aħna għandna ħafna nies li jaħdmu b'mod effiċjenti u dedikat pero' ċertu karigi jkunu jeħtieġu responsabbilta' kbira u l-mod ta' kif wieħed jeżerċita dik ir-responsabbilta' tkun tenħtieġ edukazzjoni kbira.

U allura, mingħajr ma nonqos lil ħaddieħor, inħoss li għandi nsemmi tnejn mill-assistenti diretturi li ħadmu b'dedikazzjoni eċċezzjonali, u li nzertaw qegħdin hawn fl-udjenza.

Waħda minn dawn l-uffiċjali hija Ms. Pauline Apap li hija nkarigata mill-eżamijiet li llum huma benchmark fl-iskejjel tagħna.

Illum stess ġew impostati r-riżultati ta' l-eżamijiet għad-dħul fil-junior lyceums u l-mod professjonali u dedikat li bih sar dan l-eżerċizzju jobbligani li nsemmi l-persuna li hija nkarigata mill-proċess.

Naħseb li t-tfal kollha għandhom ikunu obbligati lejha u lejn it-team tagħha u jixraq ħafna li nagħti dan il-ġieh mistħoqq lil min ta kontribut eċċezzjonali.

Uffiċjal ieħor li b'wiċċi minn quddiem ma niddejjaqx insemmi għall-kontribut tiegħu, huwa s-Sur Lawrence Zammit li huwa nkarigat bir-responsabbilta' li jħaddem il-computers li għandna fl-iskejjel tagħna li issa tant infirxu u b'dedikazzjoni eċċezzjonali wassal biex dan l-aspett ta' informazzjoni teknoloġika jiffjorixxi fl-iskejjel tagħna.

Jidhirli li għandi nagħtihom dan il-ġieh hawn hekk.

Waħda wasslet l-assessment, scaffolding kbir għal dak li jrid jiġri fl-implimentazzjoni tal-kurrikulu, u l-ieħor wassal l-aspett ta' l-ICT.

Minn hawnhekk nixtieq nagħtihom il-prosit li jixirqilhom.

IĊ-CHAIRPERSON: Żgur li aħna lkoll hawn preżenti ningħaqdu miegħek f'dan id-diskors ta' ringrazzjament għax-xogħol siewi li taw iż-żewġ uffiċjali li semmejt.

Naturalment, wieħed jista' jagħmel xogħlu u jagħmlu b'mod tajjeb, pero' jista' wkoll jagħmlu b'mod eċċezzjonali u aħna nixtiequ nirringrazzjawk talli informajtna bix-xogħol eċċezzjonali li dawn iż-żewġ uffiċjali fl-istaff tiegħek jagħmlu b'risq l-edukazzjoni ta' wliedna.

Ma nafx jekk għandekx il-mistoqsija ta' l-Onor.

IS-SUR CHARLES MIZZI: Ħalli nibda billi nagħti ħarsa lura ta' x'ġara matul is-sena skolastika li għaddiet għal dak li jirrigwarda l-introduzzjoni ta' l-edukazzjoni teknoloġika.

Bażikament, it-technology education kien maqsum f'Technology Education "A", tip ta' programm li huwa aktar orjentat lejn l-industrija milli lejn is-servizzi, u Technology Education "B".

Minkejja li ma nixtiequx li jkollna gender stereotyping, donnu li s-subien jersqu aktar għat-Technology Education "A", infatti ma kien hemm l-ebda tifla tieħu dan is-suġġett, waqt li għat-Technology Education "B", kellna kemm subien u kemm bniet.

Sas-sena l-oħra, min kien jagħżel it-Technology Education "A" kien ikollu jinqala' mill-iskola tiegħu u jmur fi skola tas-snajja' iżda minn din is-sena, is-subien ma kellhomx għalfejn jitilqu mill-skola tagħhom u jmorru fi skola tas-snajja' għax il-programm beda jsir fl-iskejjel tagħhom stess.

Kellna biża' kbira li meta l-instructors jersqu lejn l-area secondary schools biex idaħħlu t-technology education ma kienux se jkunu aċċettati daqskemm wieħed jistenna.

Naturalment ma tista' tieħu xejn for granted u allura aħna konna tkellimna mal-kapijiet ta' l-iskejjel li ħadu inizjattivi partikolari u fil-fatt irnexxilhom jintegrawhom fl-iskejjel tagħhom.

Iktar minn hekk, qgħadna attenti li s-suġġett ma jkunx sparpaljat imma jkun koordinat u biex ikun hemm koordinament nazzjonali, żammejna l-instructors training unit fin-Naxxar biex iservi ta' hub, iċ-ċentru, li jgħaqqad is-suġġett u l-instructors flimkien.

Iktar tard rajna l-viżjoni li hemm għal dan is-suġġett u flimkien ma' kull min hu involut, iddeċiedejna li biex is-suġġett ikun jista' jinħadem aħjar, kien hemm bżonn ta' żewġ affarijiet.

Waħda, li naraw il-firxa tas-suġġett fil-partijiet tiegħu u l-oħra, li naraw li ħadd ma jieħu l-piż kollu waħdu imma li x-xogħol jinqassam fuq areas differenti, persuni differenti, pero' b'danakollu jibqa' dejjem koordinat.

Il-viżjoni li donnha qiegħda toħroġ hija li t-technology education ikun wieħed mill-core subjects.

X'kienu l-iskopijiet tat-technology education?

L-ewwel skop ta' dan is-suġġett kien li jkun mifrux fl-iskejjel kollha.

Mela m'għadniex nitkellmu iktar fuq an optional subject imma fuq suġġett li eventwalment irid ikun wieħed mill-core subjects, bħalma huma x-xjenza, il-matematika, l-Ingliż u l-Malti.

Hi x'inhi l-iskola, hi x'inhi l-firxa tagħha, se jkollha s-suġġett tat-technology education u kull tifel u tifla se jkollu s-suġġett bħala wieħed mis-suġġetti bażiċi.

Dan għandu ħafna implikazzjonijiet.

Mela issa, skond il-kurrikulu stess u l-pjan ta' implimentazzjoni, l-iskejjel statali, il-junior lyceums, l-iskejjel tal-Knisja u l-iskejjel indipendenti kollha, se jkollhom dan is-suġġett li se jkun iwassal għall-eżami tas-SEC, paper A u paper B. Din hija xi ħaġa totalment ġdida.

Ix-xogħol diġa' beda, pero' wieħed jifhem li jrid ikun hemm xogħol konċettwali u qed nippreżentaw dan is-suġġett bħala tema.

Hawnhekk ta' min isemmi li meta kienu twaqqfu paper A u paper B għas-suġġetti kollha kemm huma - dak iż-żmien jien kont fuq il-MATSEC Board - qatt ma kienet intenzjonata li int se tagħmel karta biex tilħaq wkoll il-firxa tan-naħa t'isfel.

L-eżamijiet li huma ċertifikabbli mill-Universita' – dak iż-żmien kienu GCE - kienu jilħqu biss 20-25% ta' l-istudenti, waqt li l-eżamijiet li hemm illum, qed jersqu għalihom madwar 60% ta' l-istudenti għalkemm jgħaddu biss madwar 45%.

Il-fatt li llum għandek ċertifikazzjoni li telgħet għal 45% diġa' jfisser li qed jintlaħaq skop tajjeb.

L-esperjenza qed tgħallimna li meta se taqbad tfal f'ċertu spectrum biex jersqu għall-eżamijiet tas-SEC, huma x'inhuma s-suġġetti, dik l-istess ċertifikazzjoni qiegħda tbarri lit-tfal milli jimxu 'l quddiem.

Allura għalina kien importanti ħafna li meta ġejna biex inqassmu x-xogħol, naraw li jkun hemm team li qed jaħdem fuq it-technology education bħala suġġett li se jkun ċertifikabbli mis-SEC.

B'mod ġenerali, żgur li se jkun qed jaqdi l-ħtiġijiet meta se jkun core subject fil-junior lyceums u fl-iskejjel l-oħra, pero' meta nħarsu lejn l-area secondary schools - filwaqt li definittivament m'aħniex se nbarru lill-ebda student li jersaq għas-SEC bħalma ma nbarru lill-ebda student jersaq għas-SEC minn dawn l-iskejjel - naħsbu li hemmhekk irid ikun hemm tip ta' programm li jkun differenti minn tas-SEC biex verament nilħqu lil kulħadd.

Naħseb li x'aktarx inkunu qed nagħmlu disservice lil dawk it-tfal li kienu qed jieħdu t-technology education fl-iskejjel tas-snajja' u li issa qegħdin fl-area secondary, jekk se nagħmlu SEC programme that fits all u nipprovaw inġebbduhom lejn naħa partikolari f'daqqa waħda.

Barra minn hekk, għedna li għalkemm il-programmi se jkunu relatati, ried ikollna grupp li jkun qed jaħdem fuq in-naħa ta' programm li jwassal għas-SEC - u f'dan ir-rigward hemm kumitat headed minn Mr David Purchase – u min-naħa l-oħra ried ikollna wkoll team ieħor li jkun qiegħed jikkonsolida t-tip ta' programm li kien diġa' beda fit-trade schools u mbagħad mexa għall-area secondaries u ridna nsaħħuh fuq dik il-linja.

Se jkollna wkoll l-opportunita' li aktar 'il quddiem nisimgħu lil dan il-grupp f'dan il-kumitat.

Bħala core subject, it-technology education ma jridx ikun biss fis-sekondarja imma jrid jinżel ukoll fil-primarja.

It-teknoloġija hija parti kbira mix-xjenza u allura fil-primarja, l-istess għalliema li jkunu qed jgħallmu l-klassi, l-istess peripatetic teacher tax-xjenza, se jgħallmu s-science and technology.

Ma jagħmilx sens li malli tidħol fis-sekondarja s-science u t-technology ikunu żewġ suġġetti differenti.

Kien importanti ħafna li kulħadd jindirizza l-qasam tiegħu.

Per eżempju s-Sur Buttigieg li jmexxi l-qasam tal-primarja - qiegħed hawnhekk u aktar 'il quddiem se jagħtina l-intervent tiegħu – għandu jdejh fuq il-polz u l-flavour ta' l-edukazzjoni primarja, mexxa ħafna l-edukazzjoni xjentifika fil-primarja u għaqqad tajjeb ħafna l-edukazzjoni teknoloġika ma' l-edukazzjoni xjentifika f'dan il-livell.

Mr David Purchase, flimkien mal-kumitat tiegħu li fih kien hemm rappreżentanti minn kull qasam, fosthom it-trade schools, l-area secondaries, u ċ-church schools, għaqdu dan il-programm li jwassal għas-SEC.

Flimkien ma' dan il-kumitat kien hemm ukoll grupp ieħor li bejniethom kienu qegħdin jikkonsolidaw il-programm li issa qed iwassal biex it-technology education li ġie ntrodott fl-area secondaries, ikun dejjem fuq bażi soda.

Sinjura President, li nipproponi li nagħmlu f'dan il-kumitat huwa li nikkonsidraw kull tema differenti u għal kull tema nistiednu jingħaqdu magħhom mal-mejda lil dawk in-nies li forsi jistgħu jwieġbu aħjar minni l-mistoqsijiet li ġew sottomessi u għalhekk naħseb li jkun tajjeb jekk nibdew billi nistiednu lit-tliet subject coordinators tat-technology education.

Dawn huma l-ewwel tliet subject coordinators li għandna; it-tlieta li huma ġew mill-faxxa ta' l-instructors allura jafu kif kien qed jitħaddem is-suġġett qabel u kif qed jitħaddem illum.

Dawn se jkunu l-ankra prinċipali tal-programm fl-iskejjel tagħna, speċjalment fl-area secondaries.

Warajhom nistgħu mbagħad insejħu grupp ta' tliet persuni oħra jagħtu l-veduti tagħhom.

It-tlieta huma koordinati imma differenti minn xulxin.

Is-Sur Philip Camilleri ilu ħafna snin jikkoordina r-reskilling ta' l-instructors biex minn instructors li jgħallmu snajja' partikolari jibdew jgħallmu t-technology education, is-Sur Rokku Camilleri kien il-kap tat-trade schools u llum qed jagħtina ħafna għajnuna biex jikkoordina loġistikament l-istess programm fil-firxa tiegħu fl-iskejjel, u s-Sur Lino Zahra kien mexxa pilot scheme ta' technology education fil-Form I fl-iskola tiegħu ġewwa Santa Venera.

Warajhom nistgħu nisimgħu lis-Sur Buttigieg jitkellem fuq l-iżvilupp li sar fit-tagħlim tat-technology education fil-primarja, u lis-Sur David Purchase li se jkun involut fit-taħriġ ta' l-instructors u l-għalliema tat-technology education fil-firxa iktar wiesgħa.

Is-Sur Purchase huwa wkoll il-president tal-kumitat li qed jifformola l-kurrikulu u s-syllabus li jwassal għas-SEC.

Dan huwa s-suġġeriment tiegħi ta' kif għandna nipproċedu.

IĊ-CHAIRPERSON: Nirringrazzjak Sur Mizzi.

Ma nafx jekk hawnx xi domandi li l-membri jixtiequ jagħmlu at this stage qabel ma nibdew insejħu lil xi mistiedna.

Jiena xtaqt nagħmel mistoqsija pjuttost ta' natura ġenerika fuq kumment li għamilt inti.

Mhux qed nippretendi li tirrispondi l-mistoqsija inti, Sur Mizzi, imma se nagħmilha biex dawk li se jindirizzawna llum, iżommuha f'moħħhom.

Inti għedt li Technology "A" huwa iktar indirizzat lejn l-industrija u għażluh is-subien biss, waqt li Technology "B" intgħażel kemm mill-bniet u kemm mis-subien.

Nixtieq inkun naf jekk huwiex qed isir studju biex jinstab għaliex il-bniet m'humiex jieħdu Techonology "A" u x'qed isir biex iħajjarhom jeħduh.

Mhux biżżejjed ngħidu li normalment il-bniet ma jeħdux ċerta linja allura qisna nserrħu rasna u naħsbu li r-raġuni għaliex qed isir hekk hija minħabba l-kultura tagħna, imma rridu nistaqsu x'qed isir, jekk qed isir xi ħaġa, biex dawn il-bniet ikunu aktar imħajra jagħżlu dan is-suġġett.

Mistoqsija oħra li nixtieq nagħmel hija x'qed isir dwar tfal b'diżabilita', kemm dawk li diġa' huma inklużi fl-iskejjel u kemm dawk li għadhom jattendu l-iskejjel speċjali.

Hawn xi domandi oħra li tixtiequ tagħmlu f'dan l-istadju?

L-Onor.

MARIE LOUISE COLEIRO: Sinjura President, nixtieq nagħmel mistoqsija fuq l-istess linja, pero' mhux se nistaqsi jekk huwiex qed isir studju għaliex il-bniet m'humiex qed jagħżlu Technology Education "A", għaliex naħseb li issa we're past the study stage.

Nafu li r-raġuni hija minħabba l-kultura, il-mentalita' eċċ., imma x'qed isir on the ground biex nippromwovu l-istess opportunitajiet għall-bniet u s-subien?

IS-SUR CHARLES MIZZI: Ħalli niċċara l-punt li qed issemmu intom.

Il-pjan huwa li ma jibqax ikollna Technology "A" u Technology "B".

Din hija l-aħħar sena li dan is-suġġett se jibqa' jiġi offurt b'dan il-mod.

Ma jagħmilx sens li jkun hemm din id-distinzjoni għax wara kollox, Technology "A" u Technology "B" huwa paradigm.

L-amalgamazzjoni se tidħol fis-seħħ minn Settembru 2002 allura jrid ikun hemm ċertu preparamenti minn issa.

Li rridu hu li dawk l-għalliema tat-technology A jiffamiljarizzaw ruħhom mas-suġġett tat-Technology B, u dawk tat-Technology B jiffamfariljazzaw ruħhom mat-Technology A. Il-pjan hu li dan ikun programm integrat u allura żgur li ma jkunx hemm gender stereotyping għax is-suġġett ma jkunx għas-subien jew għall-bniet biss, imma jkun hemm firxa li tkun kemm għall-bniet u kemm għas-subien.

U xi ħaġa ta' min wieħed jikkumenta dwarha hi li mhux qed ikun hawn oppożizzjoni biex dan is-suġġett jidħol fis-sistema in ġenerali għal kuntrarju ta' dak li kien ġara fis-snin sebgħin meta daħal is-suġġett tax-xjenza.

Kif għedt fil-bidu, dan se jkun a core subject allura din m'hijiex kwestjoni li tħajjar lil xi ħadd jidħol għas-suġġett.

Qed nitkellmu fuq sistema li meta tilħaq il-milja tagħha, ikun ifisser li t-tfal kollha f'Malta, irrispettivament f'liema skola jinsabu, u huma f'liema settur huma, ikunu qed jagħmlu dan is-suġġett għax irrealizzajna kemm it-technology huwa importanti għall-istudenti tagħna.

Dan se jkun bħall-core subjects l-oħra.

Per eżempju l-matematika ma jagħmluhx biss is-subien jew il-bniet, imma jagħmlu kulħadd.

Dan is-suġġet irid jidħol fis-snin kollha obbligatorji ta' l-edukazzjoni, mil-livell primarju sal-Form V.

Għall-kumment dwar l-inklussivita', s'issa dan il-programm qed jitħaddem fil-Form IV u Form V u l-inklussivita' għadha ma waslitx sa hemmhekk.

L-inklussivita' tiela' sena wara l-oħra.

Din is-sena daħlet fil-Form II u allura biex tasal għal Form IV u Form V, għad jonqos sentejn oħra, pero', kull min qiegħed fis-sistema tagħna, hu min hu, għandu dritt għall-entitlement tiegħu, għandu dritt għall-edukazzjoni sħiħa li tkun qed tiġi offruta.

IĊ-CHAIRPERSON: Nirringrazzjak Sur Mizzi.

Issa nsejħu lis-Sur Salvu Frendo, lis-Sur Mario Borg u lis-Sinjorina Carmen Mangion, subject coordinators, biex jekk jogħġobhom jersqu mal-mejda.

IS-SUR MARIO BORG (Subject Co-ordinator, Diviżjoni ta' l-Edukazzjoni): Aħna t-tlieta ġejna maħtura subject coordinators f'Marzu li għadda u minn kemm ilna maħtura, niltaqgħu b'mod regolari kull nhar ta' Tnejn fl-Instructors Training and Curriculum Development Unit u l-għan tagħna huwa li l-kurrikulu l-ġdid li ġie fformolat ....

IĊ-CHAIRPERSON: Skużani li qed ninterrompik; jiġifieri intom it-tlieta tiltaqgħu bejnietkom bħala three subject coordinators?

IS-SUR MARIO BORG: L-għan tagħna huwa li issa li ġie ppreżentat lilna l-kurrikulu l-ġdid tat-technology education, nifformolaw programme of study biex jibda jiġi implimentat.

Kif diġa' semma s-Sur Mizzi, il-programm irid imexxi lill-istudent lejn programm wieħed u mhux iktar lejn Technology "A" jew Technology "B".

L-għan tagħna hu li fil-programme of study ma jkunx hemm differenza bejn il-programm għas-subien u dak għall-bniet.

L-għanijiet iridu jkunu l-istess.

Forsi l-approach ta' kif il-bniet u s-subien iħarsu lejn il-problema u kif iridu jsolvuha, tkun differenti, imma l-problema tkun l-istess kemm għas-subien u kemm għall-bniet.

Dan l-aħħar konna qegħdin nitkellmu wkoll fuq l-evaluation li kienet qed issir fuq il-klassijiet tal-Form I f'St Francis of Assisi School li kien pilot project, pero' dwar dan jista' jitkellem iktar fuqu s-Sur Zahra.

Punt ieħor li nixtieq insemmi huwa li l-programm li se nipprovaw nifformolaw - almenu fuq hekk qed naħdmu - ikun kemm għat-tfal fil-junior lyceums u kemm għal dawk li qegħdin f'area secondary schools.

Ovvjament ikun hemm livelli għax paralleli miegħu se jkun hemm a record of achievement biex waqt li l-istudenti li qegħdin fil-junior lyceums ikunu jistgħu joqogħdu għall-eżami tas-SEC, dawk l-istudenti li forsi jibqgħu batuti, anke dawk fil-junior lyceums, almenu joħorġu mill-iskola b'record of achievement li jiġi mfisser b'sistema ta' livelli.

Il-livelli jridu jkunu l-istess kemm għall-istudenti tal-junior lyceums u kemm għall-istudenti ta' l-area secondary schools.

Li se jkun hemm huwa li student tal-junior lyceum se jkun jista' jilħaq livell ogħla mill-istudent ta' l-area secondary school, pero' jekk ikun hemm student f'area secondary school li jibbrilla, se jkollu ċ-ċans li jiġi muri x'level of achievement laħaq.

IĊ-CHAIRPERSON: L-Onor.

EVARIST BARTOLO: Qed nifhem li intom inħtartu f'Marzu u issa bdejtu taħdmu fuq programm ta' studju.

Allura fit-technology education, bejn Ottubru u Ġunju ta' din is-sena, fuq liema programm ħadmu l-għalliema?

Kellhom fuq xiex jimxu?

IS-SUR MARIO BORG: S'issa, il-klassijiet involuti huma kollha fil-livell ta' Form IV f'area secondary schools, jiġifieri dawk li s-sena d-dieħla se jibdew il-Form V. Dawk li qegħdin Form V huma dawk li bħalissa qegħdin it-tieni sena tat-trade schools.

Din is-sena hija l-aħħar sena li se jkun hemm dan il-grupp ta' tfal within the trade schools.

Il-programm li kien hemm huwa l-istess programm li kien qed jiġi mmexxi meta konna fit-trade schools.

Huwa l-programm li kien tfassal mill-grupp ta' l-Instructors Training Unit u skond is-syllabus u l-ischeme of work li ġiet ippreparata hemmhekk.

S'issa, il-programm li hemm huwa l-istess programm li kellna, meta kellna biss il-Form IVs u l-Form Vs.

Ix-xogħol tagħna huwa kif se nintegraw is-sistema l-ġdida minn Form I – anke l-mod kif inhuma geared in-nies trid tiġi kkonsidrata - b'kurrikulu li jkopri mill-ewwel snin għall-programm li hemm illum.

EVARIST BARTOLO: Għall-benefiċċju ta' dawk li ma jafux eżatt fiex tikkonsisti t-technology education, tista' tgħidilna f'ġimgħa tipika ta' studenti li qed jattendu skola sekondarja llum, kemm hemm ħin dedikat għat-technology education?

X'jiġri eżattament f'dak il-ħin li huwa allokat għat-technology education u x'rabta hemm, jekk hemm, bejn technology education kif qed isir bħalissa, jew kif sar matul dawn id-disa' xhur li għaddew, u s-suġġetti l-oħra tal-kurrikulu?

IS-SUR MARIO BORG: L-ewwelnett it-timetable qiegħda mqassma fuq erba' lezzjonijiet fil-ġimgħa għal kull klassi.

IĊ-CHAIRPERSON: Sur Frendo u Miss Mangion, tistgħu tintervjenu intom ukoll.

IS-SUR SALVU FRENDO (Subject Co-ordinator, Diviżjoni ta' l-Edukazzjoni): Fil-preżent, fit-trade schools hemm tmien lezzjonijiet fil-ġimgħa ta' technology education, pero' qabel xejn tajjeb nispjega x'inhu t-technology education.

Fit-technology education l-istudenti jiġu ppreżentati bi problema u t-training li jieħdu t-tfal huwa li l-ewwelnett għandhom jidentifikaw il-problema, imbagħad janalizzawha, u darba li janalizzaw il-problema, isibu sistema ta' kif se jsolvuha u finalment, wara li jsolvu l-problema, jagħmlu evalwazzjoni biex jaraw jekk is-sistema li użaw kenitx l-aħjar soluzzjoni għall-problema li kellhom.

IĊ-CHAIRPERSON: Tista' tagħtina eżempju?

Per eżempju, kif se nagħmel mejda, kif se nagħmel tvalja?

Tista' tgħidilna x'tip ta' problema tippreżentawlhom lit-tfal?

IS-SUR SALVU FRENDO: Ħalli nagħti eżempju.

Illum kulħadd għandu computer id-dar allura bħala eżempju prattiku, ħalli nieħdu computer desk li huwa mimli bl-imbarazz, b'lapsijiet, rigi, gomom, eċċ. Ejja ngħidu li l-omm qed tgerger mat-tifel li d-desk huwa untidy.

Mela t-tifel għandu din il-problema quddiemu.

Irid jara kif se jsolviha u l-ewwel pass huwa li jibda jaħseb xi jrid jagħmel.

Se jagħmel kaxxa sempliċi biex fiha jitfa' l-affarijiet li hemm fuq id-desk, jew se jipprova jsolvi l-problema billi jidħol fiha fil-fond?

Jekk se jiddeċiedi li jrid jagħmel xi ħaġa fejn ikun jista' jpoġġi l-lapsijiet, il-gomom, ir-rigi, il-foolscaps u kull ħaġa oħra li għandu imferxa fuq id-desk, l-ewwel mistoqsija li se jistaqsi hija ta' liema materjal se jagħmilha.

Se jagħmilha ta' l-injam, plastic, ħadid?

U allura t-tifel se jmur jagħmel riċerka.

Se jara x'hemm available fil-ħwienet, fil-magazines u se jistaqsi lil ħaddieħor x'jista' jagħmel.

Mela f'dan l-istadju, it-tifel se jagħmel l-investigazzjoni.

Ħalli nieħdu li wasal għall-konklużjoni li se juża l-plastic, it-tifel se jara x'ideat għandu u kif se jagħmilha.

Irid jieħu ħsieb id-dehra ta' l-oġġett.

Irid jara li l-oġġett imur ma' l-ambjent tal-kamra tas-sodda.

Jekk l-għamara hi tal-kewba, mhux se jagħmel xi ħaġa li hija per eżempju, ta' kulur isfar, għax ma jmurx.

Allura jrid jieħu ħsieb l-estetika.

Wara li jidħol f'dawn id-dettalji, it-tifel jagħmel working drawing, se jiġi għal make, se jieħu l-particular skills ta' kif se jagħmel dak l-oġġett u x'għodda se juża, u bl-għajnuna ta' l-għalliem, jidentifika l-għodda u jagħmel l-oġġett li għażel hu.

Hemm ħafna tagħlim u skills li huma attached mal-make.

Wara li jagħmel il-make, irid jagħmel l-evaluation.

Irid jara għamilx il-ħaġa b'tali mod li ssodisfa l-ħtiġijiet tiegħu.

Jista' jinduna li l-oġġett li għamel ġie żgħir għan-numru ta' lapsijiet li għandu u allura dan ifisser li kien hemm xi ħaġa ħażina fid-design, ma ppjanax tajjeb.

Per eżempju bil-mod li għamilha, erba' lapsijiet biss qed joqogħdulu, jew fil-clip li għamel għall-foolscaps, mhux qed joqogħdulu iktar minn erbgħa, jew li r-riga m'hijiex qed toqgħod dritta, qed taqa' kull darba li ommu tfarfar il-mejda, li juri li hemm xi ħaġa ħażina fl-aspett ta' stability.

Dawn huma aspetti li jridu jikkonsidraw it-tfal.

Dawn l-istadji li jridu jidħlu fihom it-tfal, japplikaw għal kull suġġett ieħor.

Per eżempju nista' ngħid lit-tifel jaħseb x'għandu bżonn biex jipprepara a healthy sandwich biex jieħdu miegħu għal picnic.

It-tifel irid jagħmel investigazzjoni ta' x'inhu healthy food, x'tip ta' ikel huwa healthy għalih, xi drink se jieħu.

Nista' nidħol f'diversi aspetti għax it-technology hija vasta ħafna li tenħtieġ diversi skills.

Importanti li t-tifel jifhem li l-ewwel irid janalizza l-problema u mbagħad irid isolviha.

Anke l-flessibilita' hija importanti ħafna.

Per eżempju llum qed jaħdem bl-injam, għada se jaħdem bil-plastic, darb'oħra se jaħdem bil-ħadid.

Dan is-sens ta' change huwa importanti għax kif jaf kulħadd, illum il-ġurnata rari ssib lil xi ħadd li jibqa' fl-istess impjieg tul ħajtu kollha, mela lit-tifel irridu ndaħħlu fih il-mentalita' ta' flessibilita' biex meta jiltaqa' ma' problema fil-ħajja tax-xogħol tiegħu, ma jsibhiex diffiċli jibdel l-impjieg u jaddatta ruħu.

IS-SUR MARIO BORG: Mistoqsija li saret kienet kif it-technology education tintegra ruħha ma' suġġetti oħra.

Fit-technology education għandek żewġ domains prinċipali, id-design and make u n-knowledge and understanding.

Fil-parti tad-design and make għandek il-proċess li spjega l-kollega tiegħi fejn it-tifel irid jagħmel investigazzjoni u analisi qabel ma jfittex biex isib is-soluzzjoni, pero' fl-istess waqt għandek l-aspett ta' knowledge and understanding.

Per eżempju fattur li l-istudent irid jikkonsidra meta jkun qed jagħmel xi ħaġa, huwa l-cost u hawnhekk ikun qed jara kif il-matematika qed tiġi applikata.

EVARIST BARTOLO: L-integrazzjoni ma' suġġetti oħra qed issir fis-suġġett innifsu, jew min qed jgħallem it-technology education irid jitkellem ma' l-għalliem tal-matematika, jew ma' l-għalliem ta' l-Ingliż, jew ma' l-għalliem tal-home economics?

IS-SUR MARIO BORG: Bħalissa hija r-responsabilita' tat-teacher li lit-tifel li għandu quddiemu u li għandu problema, per eżempju problema ta' matematika, problema li ma jafx jaqra r-riga, eċċ., jipprova jgħinu fil-problema li għandu.

Naf li f'ċerti suġġetti, speċjalment fejn jidħol technical design, ħafna mill-għalliema qed jipprovaw isolvu l-problema billi jitkellmu ma' l-għalliema tat-technical design.

Problema żgħira li hemm hija li meta teacher jipprova jibdel biex imur lura, qisek qed tidħollu fil-programm meta hu diġa' għandu programm imfassal, allura hemmhekk ittellef ftit.

CARMEN MANGION (Subject Coordinator, Diviżjoni ta' l-Edukazzjoni): Jiena ngħallem lill-bniet u se nagħti eżempji ta' xi affarijiet li jiltaqgħu magħhom l-istudenti tiegħi.

Ħalli nieħu bħala eżempju tifla li trid tkun taf x'jinvolvi l-advertising.

L-ewwel ma trid tagħmel hija li ssib il-mezzi kif se tikkomunika ma' advertising department, mela jew se ċċemplilhom jew inkella se tiktbilhom biex titlobhom tagħmel interview magħhom ħalli tistaqsihom dak kollu li tixtieq tkun taf dwar dan il-qasam.

Per eżempju darba t-tfal ta' l-iskola xtaqu jkunu jafu kemm mill-istudenti jġibu l-lunch magħhom u kemm minnhom jixtruh, u staqsewni x'jistgħu jagħmlu biex jiġbru din l-informazzjoni.

Din kienet motivazzjoni biex jibdew jaħsbu u flimkien għamilna questionnaire b'żewġ mistoqsijiet biss li saqsuhom lil 40 studenta f'age groups differenti minn Form I sa Form V. It-tfal ħadu pjaċir jistaqsu dawn il-mistoqsijiet lill-istudenti l-oħra u saħansitra qaluli li ħassewhom qishom xi nies fuq stazzjon tat-TV li jkunu qed jagħmlu xi sondaġġ mal-pubbliku!

Imbagħad għedtilhom janalizaw ir-riżultat tal-questionnaire.

Minkejja li dan l-eżerċizzju kien ġdid għalihom, mill-ewwel tibda tara s-self confidence tagħhom togħla.

Kellna proġett ieħor fuq special diet food, issa aħna m'aħniex tobba, m'aħniex dieticians, allura t-tfal, kif se jkunu jafu ċerti affarijiet?

Permezz ta' dawn it-tip ta' proġetti, huma jindunaw li fl-iskola mhux bilfors issib kulma għandek bżonn, u xi kultant trid toħroġ 'il barra mill-għatba ta' l-iskola.

Trid tmur x'imkien ieħor biex tieħu r-risposti għal ċertu mistoqsijiet u fil-każ ta' special diet food, ikkuntattjajna d-dietician ta' l-isptar.

Naturalment l-istudenti ħadu pjaċir jitgħallmu dwar it-tipi ta' ikel u x'ikel hu addattat għal min u x'ikel m'huwiex addattat għal ħaddieħor.

Darba t-tfal staqsew għaliex il-whipped cream titla' jekk tuża ħalib normali u ma titlax jekk tuża skimmed milk.

Wara li staqsejna lill-għalliema tas-science għala l-whipped cream mhux dejjem titla', sirna nafu li biex titla' l-ħalib irid ikollu percentage of fat.

Meta jkollna bżonn nimirħu, nimirħu, ma nibqgħux lura.

Darb'oħra riedu jagħmlu xi ħaġa bil-computer għax indunaw li bil-computer ikollok riżultat aħjar, allura tkellimna ma' għalliema ta' l-IT.

Mela jekk il-computer kont qed nużah biex nilgħab bih, issa se nibda nużah għal affarijiet oħra.

Issa li se nibdew nagħtuhom ir-record of achievement li jidħol f'livelli, it-tfal qed jagħrfu li jekk ikunu jafu xi ftit IT, se jkun an asset għalihom u se jkollhom opportunita' li permezz tiegħu jitgħallmu affarijiet oħra.

IĊ-CHAIRPERSON: Dan huwa l-mod kif qegħdin timxu biex tipprovaw tgħaqqdu, pero' xi pjanijiet għandkom biex dan is-suġġett ikun iktar integrat, biex jekk tmur għand l-għalliem tat-technical design ma jgħidlekx li hu għandu s-syllabus tiegħu u jrid jimxi fuqu u jlestih u ma jieħux pjaċir jekk iżżidlu xi ħaġa oħra tat-technology education?

Xi pjanijiet hemm biex is-suġġett ikun mifrux b'tali mod li dan ma jarahx bħala xi ħaġa żejda imma bħala parti mis-suġġett tiegħu?

L-Onor.

JEAN PIERRE FARRUGIA: Aħna qegħdin nitkellmu fuq studenti li huma fil-Form III u 'l fuq minn Form III, jew fuq tfal li huma fil-Form I u 'l fuq?

CARMEN MANGION: Fuq studenti fil-Form IV u Form V.

IS-SUR MARIO BORG: Fuq studenti fil-Form IV fl-area secondaries, pero' għandna pilot scheme fejn dan is-suġġett ġie introdott lill-istudenti fil-Form I.

JEAN PIERRE FARRUGIA: Xtaqt inkun naf jekk l-interess tat-tfal jistax jiġi mkejjel.

L-interess tat-tfal, kemm mil-lat ta' numru ta' tfal li jagħżlu t-technology education, kif ukoll mil-lat ta' impenn, żdied?

U fil-każ ta' l-għalliema, kien hemm tibdil u titjib mil-lat ta' impenn u interess min-naħa tagħhom?

U fir-rigward tal-ġenituri ta' dawn it-tfal, kien hemm xi tibdil li forsi ħareġ fil-parents day jew parents encounters?

Punt ieħor li nixtieq nagħmel huwa dwar il-workshops.

Hemm biżżejjed investiment għal dak li jirrigwarda workshops?

Fil-workshops hemm biżżejjed għodda għan-numru ta' studenti li għandna?

It-tfal li jagħżlu t-technology education huma iktar IT literate, jew inqas mill-average student fl-iskola?

Il-fatt li wieħed ma jkunx IT literate, se jġiegħlu jagħżel it-technology education, se jtelfu milli jagħżel it-technology education, jew ma tagħmel l-ebda differenza jekk wieħed ikunx IT literate jew le?

Isemma l-health aspect, u ssemma wkoll il-plastic.

Lit-tfal qed ngħallmuhom biżżejjed biex jekk jista' jkun il-plastic ma jintużax?

IS-SUR CHARLES MIZZI: Tajjeb jingħad li dawn is-sinjuri daħlu f'dan il-qasam f'Marzu li għadda u allura forsi qed nitolbu xi ħaġa li m'hijiex proprju fil-linja tagħhom.

Għall-mistoqsija dwar x'hemm ippjanat mil-lat ta' integrazzjoni, forsi tajjeb li ngħidu li fis-sekondarja, in-nuqqas ta' integrazzjoni bejn is-suġġetti hija marda, jew inkella problema, Maltija.

Inċidentalment, uħud mill-mistoqsijiet li saru jistgħu iktar jirrisponduhom l-uffiċjali li se jitilgħu fit-tieni grupp.

Li rrid ngħid huwa li problema massiċċa – u forsi aċċennajt għaliha fl-introduzzjoni tiegħi – hija li iktar milli jkun hemm integrazzjoni ta' dan is-suġġett ma' l-għalliema l-oħra ta' l-istess skola, hemm periklu kbir – u din ġrat anke fl-Ingilterra – li f'dan is-suġġett ikun hemm fragmentazzjoni bejn l-għalliema stess ta' dan is-suġġett.

Jista' jkun hemm il-periklu li kulħadd jifhem it-technology education kif irid hu u kif jaħseb hu, speċjalment jekk ikollu l-laqta tiegħu, fis-sens li xi ħadd li kien jaħdem fl-injam jiġbed naħa, u xi ħadd li kien jaħdem f'linja oħra jiġbed lejn dik il-linja.

Il-main focus li kien hemm matul is-sena li għaddiet kien li tintegra lill-għalliema ta' dan is-suġġett fid-diversi skejjel ħalli almenu jkun hawn xi ħaġa nazzjonali.

Ix-xogħol tal-persuni li se nisimghu wara dan il-grupp, kien it-taħriġ ta' l-għalliema u nista' ngħidilkom li taw ħafna kontribut.

Mistoqsija oħra li saret kienet dwar l-IT literacy.

Ħalli ngħid x'kien qed jiġri storikament.

Dan il-programm li daħal madwar erba' jew ħames snin ilu kien attwalment the sink option u ħaġa li żgur kienet qed tiġri kienet li meta s-subien tal- Form III kienu jiġu separati bejn dawk li se joqogħdu għall-craft fl-iskola u dawk li se jintbagħtu fi skejjel oħra għat-technology education, kienu jitħallew fl-iskola biex jieħdu l-craft dawk is-subien li jridu huma, waqt li l-oħrajn, li forsi kienu pjuttost problematiċi, kienu jintbagħtu biex jieħdu t-technology education.

Mela jekk it-tifel huwa problema, eħles minnu!

Kieku kellek tanalizza għaliex tifel ħa l-craft fl-iskola sekondarja u għaliex ieħor intbagħat fl-area secondary school biex jieħu t-technology education, x'aktarx issib dak li qed ngħid jien.

M'hijiex kwestjoni ta' IT literacy.

Li hu żgur hu li t-tfal li s-sena l-oħra għażlu t-technology education għax mingħalihom sejrin fl-iskejjel tas-snajja', kienu tfal li altru milli kienu IT literate.

Li ġara din is-sena kien li l-istudenti kollha tal-craft ixxiftjaw għat-technology education fl-iskejjel sekondarji.

Jien ngħid li t-technology education huwa utli u jagħmel ħafna iktar sens għal dawn it-tfal partikolari.

IĊ-CHAIRPERSON: L-Onor.

Agius jixtieq jagħmel mistoqsija, imbagħad warajh l-Onor.

FRANCIS AGIUS: B'xi mod jew ieħor, it-tfal iridu jiġu assessed fuq dak li jkunu qed jagħmlu, allura kif se jkun assessed dan is-suġġett?

Hemm xi ħsieb li jkun wieħed mis-suġġetti tas-SEC?

IĊ-CHAIRPERSON: Iva, se jkun wieħed mis-SEC.

IS-SUR SALVU FRENDO: Nista' nirrispondi jien dwar l-assessment.

Il-kurrikulu li ġie ssettjat taħt iċ-chairmanship ta' Mr David Purchase jagħtina livelli u allura t-tifel se jiġi assessed f'livelli għal kull item li qed jiġi kopert fis-syllabus.

Tifel li hu low achiever jista' jiġi assessed f'level one, waqt li tifel ieħor li jkun fl-istess klassi imma li huwa high achiever, jista' jitla' sa level five, six, jew anke aktar.

Hemm eight levels fejn tifel jista' jiġi assessed mela kull ħaġa li se jagħmel it-tifel, kemm jekk hija research, kemm jekk hija make u kemm jekk hija investigation, se tiġi assessed f'livelli diversi.

Il-mod ta' assessjar qed nagħmluh kemm jista' jkun user friendly allura huwa sempliċi ħafna għall-għalliem biex jara f'liema livell għandu jitpoġġa t-tifel li jkollu quddiemu.

Kulma għandu bżonn għalliem biex jara f'liema livell ipoġġi lill-istudent, hija biss tweġiba għal mistoqsija li jagħmillu.

Hekk qed nipprovaw nagħmluh l-assessment; qed nipprovaw nagħmluh sempliċi kemm jista' jkun.

Kull tifel li jispiċċa l-form se jkollu what level he had achieved during that past year u dan il-metodu se jkun kontinwu, se jibda minn Form I u jibqa' sejjer sa l-aħħar tal-Form V.

Jista' jagħmel l-eżami tas-SEC u jirnexxilu jġib is-SEC daqskemm jista' jagħti l-każ li student fil-junior lyceum ma jirnexxielux iġib is-SEC.

Il-level of achievement ta' l-istudent se tagħtih il-possibbilta' li jakkwista s-SEC.

CARMEN MANGION: Qabel ġie formolat ir-record of achievement li se jibda jseħħ mis-sena d-dieħla, fl-iskola tal-bniet aħna fformolajna portfolio of evidence fejn kull tifla kellha mniżżel kemm-il proġett għamlet matul is-sentejn skolastiċi u x'marka ġabet għax-xogħol li għamlet.

Jekk studenta għamlet ħames proġetti, kellha mniżżel dettalji dwar dawk il-ħames proġetti u jekk studenta għamlet 12-il proġett, kellna mniżżel dettalji dwar dawk it-12-il proġett.

Fil-portfolio of evidence niżżilna wkoll l-iskills li l-istudenti tgħallmu, kemm dawk l-iskills li tgħallmu waħedhom, u kemm dawk li tgħallmu bl-għajnuna ta' l-għalliema jew ta' xi ħaddieħor.

It-tfal apprezzawh ħafna dan il-portfolio għax wera x-xogħol li jkunu għamlu matul is-sena.

Il-portfolio jingħatalhom fl-aħħar tas-sena ma' l-ischool leaving certificate u nista' ngħid li huwa apprezzat ħafna mill-istudenti.

IĊ-CHAIRPERSON: Xtaqt iżżid xi ħaġa, Sur Borg?

IS-SUR MARIO BORG: Mistoqsija oħra li saret kienet jekk hemmx biżżejjed investiment f'equipment.

Jien nista' nwieġeb fuq il-livell tiegħi.

Bħalissa, it-technology education rooms kollha qed jiġu equipped bil-basic requirements skond kif kien ippjanat.

Jidher li l-workshops għandhom l-equipment li hemm bżonn u qegħdin jaħdmu, imma ovvjament, 'il quddiem se jkun hemm bżonn equipment ieħor li huwa iktar speċjalizzat, imma issa li għandna ftit aktar esperjenza, se naraw x'equipment għandna bżonn inżidu mal-programmi li jistgħu jiġu.

L-equipment bażiku qiegħed hemm, il-problema hi kif il-food and textile technology se tiġi integrata f'dawk l-iskejjel fejn hemm biss il-programme "A" u viċiversa, pero' fuq dan il-punt forsi ħaddieħor jista' jitkellem aħjar minni.

IĊ-CHAIRPERSON: Nirringrazzjak Sur Borg.

MARIE LOUISE COLEIRO: Se ngħaqqad ftit ma' dak li qal l-Onor.

Agius fuq il-kwestjoni ta' l-assessment.

Is-Sur Borg u s-Sur Frendo qalu li issa qed jaħdmu fuq l-iżvilupp ta' levels of assessment u allura se jkun hemm record of achievement għal kulħadd u semmew ukoll is-secondary schools u l-junior lyceums.

Waqt id-diskors qisu ngħata x'wieħed jifhem li diġa' hemm previst li l-istudenti tas-secondary schools mhux se jilħqu ċerti livelli.

Lili jinkwetani l-fatt jekk se nitilqu b'din il-premessa, pero' ma neħodhiex bi kbira għax sfortunatament teżisti l-mentalita' li t-tfal tas-secondary schools huma "imsieken" għax forsi akkademikament ma mxewx bl-istess pass ta' studenti oħra u allura nstabitilhom rokna fejn joqogħdu sakemm jasal il-waqt li jkunu jistgħu joħorġu mill-iskola.

Hemm minnhom li jirnexxielhom jilħqu livell and they learn basic skills, pero' ħafna minnhom qegħdin hemmhekk sempliċement sakemm jagħlqu s-16-il sena.

Hemm uħud minnhom li bil-kemm jafu jiktbu u jaqraw.

Naturalment mhux kullhadd u tista' tgħidli li jiena naf biss numru żgħir allura ma nistax nitkellem fuq is-sitwazzjoni as a whole, imma dawn l-individwi huma rifless ta' ċerta sitwazzjoni.

Mela dawn diġa' huma żvantaġġati u se tkun ferm diffiċli għalihom biex jinvolvu ruħhom f'dan it-tip ta' suġġett li biex jimxu 'l quddiem definittivament jeħtieġu skills li huma m'għandhomx.

Kif qalu Ms. Mangion u Mr Frendo, dawn it-tfal iridu jinvestigaw problema, jagħmlu ċertu stħarriġ u forsi jkollhom bżonn jirrikorru għand xi ħadd li hu espert fil-qasam partikolari, jew ifittxu l-informazzjoni permess ta' l-internet, imma sfortunatament uħud mill-istudenti tas-secondary schools ma jistgħux ilaħħqu ma' l-oħrajn għax lanqas biss għandhom basic skills.

X'se jsir biex dawn ikollhom appoġġ u fair chance daqs l-oħrajn?

Ċerta sitwazzjoni teżisti u allura ma nistgħux nippretendu li dawn it-tfal se jlaħħqu ma' oħrajn li għandhom aktar skills minnhom.

Jekk wieħed qed jagħmel training biex jieħu sehem f'maratona tal-giri u ieħor li qatt ma ġera, se jiġru fl-istess tiġrija, naturalment huwa dak li qed jagħmel it-training li se jiġri sa l-aħħar għax l-ieħor se jaqta' nifsu wara l-ewwel ftit metri u se jkollu jieqaf.

IS-SUR MARIO BORG: Li kieku qegħdin naħdmu fuq programm purament għall-istudenti fil-junior lyceums u programm ieħor għal dawk fis-secondary schools, kieku veru, lill-istudenti nkunu qegħdin ngħidulhom li xi uħud minnhom huma ta' naħa u l-oħrajn huma ta' naħa oħra, pero' li qed ngħidu hu li se jkun hemm programm wieħed.

Jekk tifel ikun se jagħmel investigazzjoni jew riċerka u r-riċerka ma jafx jagħmilha għax ma jafx jaqra, lil dan trid tispjegalu ċertu affarijiet b'mod verbali, kif fil-fatt isir illum.

MARIE LOUISE COLEIRO: Mhux aħjar li lit-tfal li ma jafux jaqraw u jkunu jenħtieġu jagħmlu riċerka, nagħtuhom l-għajnuna biex jitgħallmu jaqraw, milli nagħtuhom l-informazzjoni b'mod verbali?

Dan li qed ngħid.

Sakemm l-istudent għadu ggwidat mill-għalliem fl-iskola, kollox sew, imma kif se joħroġ fid-dinja tax-xogħol, l-affarijiet se jkunu ferm differenti.

IS-SUR CHARLES MIZZI: Dawn it-tliet persuni li għandna magħna huma subject co-ordinators tas-suġġett u allura forsi ma jistgħux iwieġbu għall-mistoqsijiet tiegħek u għaldaqstant jekk ma jimpurtax, se nipprova nirrispondihom jien.

Fil-fatt, id-dibattitu li għaddej fil-qasam ta' l-edukazzjoni, huwa jekk għandekx tissepara s-sekondarja jew le.

Mela jekk niġu għall-argument tiegħek, meta din is-sena t-technology education nżamm fl-area secondaries, ifisser li rbaħna ...

MARIE LOUISE COLEIRO: Skużani, imma jien mhux hekk qed ngħid.

Jiena m'iniex qed nuri xi opinjoni favur xi programm, li qed ngħid hu li dan jista' jkun a focal point biex jiġi identifikat lack of basic skills ta' studenti u li staqsejt hu jekk dawn humiex se jingħataw l-appoġġ jew humiex se jiġu referred għal xi ħaġa oħra.

Il-livelli diġa' qed jagħmlu distinzjoni.

IS-SUR CHARLES MIZZI: Is-sistema Maltija kienet tripartite; kienet taqsam it-tfal fi tlieta.

Illum, grazzi għal din is-sistema, ġiet bipartite.

Issa mhux se nidħol fl-argument ta' jekk is-sistema bipartite hijiex sewwa jew le – l-argument tal-comprehensive system huwa argument ieħor - pero' huwa fatt li minn tripartite ġejna bipartite.

Definittivament għalliem ta' suġġett partikolari ma jistax jaqbad is-sistema kollha biex jagħti appoġġ.

Li jrid jagħmel żġur huwa li jmexxi s-suġġett tiegħu.

Se nsemmi żewġ heads partikolari, il-head ta' l-iskola ta' Ħaż-Żebbuġ, Mr Calleja, u l-head ta' l-iskola sekondarja ta' Ħal Qormi, Mr Galea, li t-tnejn li huma qalu li t-tfal li kienu disrupted u unmotivated, bdew jieħdu gost fil-lezzjoni tat-technology education għax il-metodu ta' tagħlim huwa differenti.

Fit-technology education hemm l-aspett ta' prattika għall-kuntrarju ta' tagħlim tas-suġġetti l-oħra li huma mixħuta fuq kitba u akkademja li jwasslu għall-eżamijiet tas-SEC.

Jekk ma tibdilx il-mod ta' assessment, m'intix se tasal biex lil dawn it-tfal tagħtihom fair chance u forsi dak hu l-għan tar-record of achievement.

IS-SUR MARIO BORG: Għandek raġun tgħid: Imma dan se jibqa' ma jafx jikteb u jaqra?

Imma jekk tifel ma jafx jikteb u jaqra u se tibqa' tistennih …

MARIE LOUISE COLEIRO: Skużani; ħalli nispjega ruħi għax milli jidher dak li qed nipprova ngħid mhux qed joħroġ ċar.

Fuq il-livell primarju, meta xi ħadd jaqa' lura suppost li jingħata peripatetic teacher jew facilitator, mhux għax it-tifel jew tifla jkollha xi diżabilita' imma għax il-facilitating support qiegħed hemmhekk għall- inclusive education fil-veru sens.

IS-SUR MARIO BORG: Veru li l-ewwel tipprova tgħallem lil tifel li ma jafx jikteb u jaqra dak il-vokabularju li forsi huwa tant bażiku, pero' li nixtieqek tifhem huwa li meta tifel jaħseb li m'huwa tajjeb għal xejn u mbagħad fit-technology education tagħtih ċans jaħseb x'għandu bżonn biex jagħmel oġġett, u tgħinu jfittex sabiex jakkwista l-informazzjoni, eċċ., huwa ferm pożittiv għat-tifel.

Jekk se tistenna li r-riċerka se jfittixiha mill-internet jew mill-kotba, ngħidlek għandek raġun, pero' meta tifel, minkejja li jkollu livell akkademiku baxx, jibda huwa stess jipproduċi xi ħaġa, jieħu pjaċir u mill-ewwel tibda tara s-self esteem tiegħu tiela'.

Per eżempju fl-iskola fejn qiegħed jien, f'Ħal Qormi, għandna studenti li kienu troublemakers mentri issa qed jispiċċaw biex lanqas break ma jkunu jridu jieħdu u jekk ikollhom free period fil-klassi, ikunu jridu jiġu għandna.

B'hekk tara kemm dan is-suġġett qed jappella għall-istudenti.

Jiena nara differenza f'ċertu studenti u dan wara biss sena.

Ċertu tfal diġa' qed jirrealizzaw id-differenza bejn craft u technology education.

Meta ngħidilhom li fit-technology education iridu jiktbu u jagħmlu l-homework, jgħidulek li ma jimpurtax, jaċċettawha.

Mela bil-mod il-mod, il-kultura qiegħda tinbidel anke fost it-tfal.

IĊ-CHAIRPERSON: Nirringrazzjak.

Ikollna ninterrompu l-laqgħa għal madwar kwarta peress li ssejħet votazzjoni fil-Kamra.

Onor. Bartolo, xtaqt tagħmel xi mistoqsijiet lil dawn is-sinjuri jew lill-persuni li se nsejħu wara li niġu lura mill-Kamra?

Mela x'ħin niġu lura nistiednu jingħaqdu magħna s-Sur Philip Camilleri, is-Sur Rokku Camilleri u s-Sur Lino Zahra.

Fit-8.15 p.m. il-Kumitat kien sospiż minħabba sejħa għal votazzjoni fil-Kamra tad-Deputati u rriżuma fit-8.34 p.m.

IĊ-CHAIRPERSON: Baqgħalna nofs siegħa sad-9.00 p.m. meta se naġġornaw il-laqgħa tal-lum.

Jekk illum ma nikkonkludux id-dibattitu fuq is-suġġett, il-ġimgħa d-dieħla jerġa' jkollna laqgħa oħra u nkomplu fejn inkunu ħallejna llejla.

Issa nsejjaħ lis-Sur Philip Camilleri, lis-Sur Rokku Camilleri u lis-Sur Lino Zahra.

IS-SUR PHILIP CAMILLERI (Assistant Head, Instructors Training Unit): Sinjura President, jien l-iktar li ninvolvi ruħi huwa fit-taħriġ ta' l-instructors tat-technology education.

Fl-instructors training unit, l-instructors ma jitilgħux għal xi kors partikolari b'mod sistematiku, imma normalment, fuq agenda miftehma bejnietna, nidentifikaw il-problemi li għandna u niżviluppaw ideat ġodda biex inkomplu niżviluppaw it-tagħlim.

Per eżempju din is-sena ħdimna ħafna fuq strutturi biex inkomplu niżviluppaw skemi ta' xogħol addattati għall-istudenti tal-Form IV u Form V. Komplejna nidentifikaw iktar modi kif nimmaniġġjaw u norganizzaw iktar il-learning, kif inwasslu b'mod aħjar il-messaġġ.

Ħdimna wkoll fuq metodi ta' kif nevalwaw u kif l-instructors jistgħu jkomplu jaqsmu bejniethom l-esperjenzi teknoloġiċi tagħhom.

Ma ninsewx li ħafna mill-instructors kienu speċjalizzati f'area partikolari allura għandhom ħafna x'jikkontribwixxu lill-oħrajn.

Bdejna wkoll nespandu l-areas tat-teknoloġija għal instructors oħra.

Per eżempju f'dan ir-rigward organizzajna inputs jew attivitajiet dwar diversi aspetti, fosthom hard joining, użu ta' machines - machines li huma marbuta ma' mechanical engineering u wood working – u ħdimna wkoll fuq components u teknoloġija elettronika.

Fil-fatt din is-sena xtrajna wkoll l-apparat li huwa didattiku ħafna u peress li s-sena d-dieħla kull skola se jkollha dan l-apparat, qed inħarrġu lill-instructors fuq dan l-apparat.

Kellna diversi inputs dwar teknoloġiji varji, inkluż l-aspett prattiku.

Kellna inputs dwar il-conversion of energy, strutturi, mekkaniżmu, materjali, communication design, computers, eċċ. Dawn huma kollha suġġetti li għandna instructors li huma speċjalizzati fihom.

Jiġifieri użajna r-riżorsi li diġa' għandna biex inkomplu naqsmu l-esperjenzi tagħna ma' xulxin.

Kif għedt, il-programm huwa magħmul fuq agenda miftehma u huwa organizzat b'mod sistematiku imma minkejja dan, il-ħin kollu naraw kif nistgħu nużaw ir-riżorsi li għandna biex inkomplu niżviluppaw.

Fil-fatt irrid ngħid illi l-irwol ta' l-Instructors Training Unit, iktar milli jagħti taħriġ bħalma jagħtu istituzzjonijiet normali, iservi ta' forum bejn l-instructors infushom.

Li rridu hu li l-instructors ikunu katalisti u jaqsmu l-esperjenzi tagħhom b'għan wieħed, għan ta' kif se jkomplu jimmotivaw u jħajru lil dawn it-tfal ikomplu jitgħallmu.

Għalkemm bħalma diġa' ntqal dawn it-tfal ikunu pjuttost inqas motivati minn tfal oħra, l-esperjenza għallmitna li iktar ma nkunu ppreparati, iktar ma niddiskutu bejnietna u aktar ma niżviluppaw għodod kif nistgħu nwasslu l-messaġġ tagħna lil dawn it-tfal, aktar se naslu biex nilħqu l-għan tagħna.

L-esperjenza wrietna li t-tfal huma aċċana għat-tagħlim.

Aħna rridu nħarsu 'l quddiem u ngħidu li dan is-suġġett ma japplikax biss għal tip ta' tfal, imma japplika għat-tfal kollha, inkluż l-istudenti li huma tajbin, għax jagħti opportunita' lill-istudent jiżviluppa u jirrealizza l-kapaċitajiet tiegħu.

Kif għedt, din is-sena nfaqna eluf ta' liri biex xtrajna apparat didattiku, pero' rridu nammettu wkoll li l-instructors tagħna għandhom kapaċitajiet li jipproduċu affarijiet three dimensional, jiġifieri mhux jaħsbuhom u jimaġġinawhom biss, imma kapaċi jipproduċuhom, allura pprovajna esperiment kif permezz ta' apparat didattiku niżviluppaw ċerti affarijiet.

Ħafna mill-instructors li kellna din is-sena, ilhom jgħallmu t-technology education għal erba' jew ħames snin imma dejjem hemm lok ta' żvilupp u allura din is-sena tlaqna fuq programm biex niżviluppaw affarijiet didattiċi ħalli jgħinuna iktar inwasslu l-messaġġ tagħna lill-istudenti li forsi għandhom anqas kapaċitajiet li jużaw ktieb.

Naturalment inħajruhom ukoll jużaw il-kotba, imma permezz ta' dan l-apparat li jekk tmissu jew tagħmel żball ma jiġri xejn, it-tifel ikun qed jagħmel ir-riċerka li jkollu bżonn.

L-istudent se jibda mill-affarijiet l-aktar sempliċi, imma almenu se jibda jistaqsi x'inhu l-użu ta' ċertu components.

Se jibda jistaqsi x'jiġri jekk xi ħaġa ddur kontra.

Permezz ta' dan l-apparat qegħdin inġiegħlu lill-istudent jistaqsi.

Wara li dawn l-apparati jiġu ppruvati fl-iskejjel, nevalwawhom u jekk naraw li ħadmu, minflok ma nixtruhom, naraw nistgħux nagħmluhom aħna.

Mil-lat tekniku, m'hijiex xi ħaġa daqshekk diffiċli għall-instructor għaliex hu espert fit-teknika, imma mil-lat didattiku rridu nippruvawh.

Meta nippruvawh u jidhrilna li jkun ħadem, naħseb li bi ftit effort, bid-dimensions kollha lesti u bl-eżerċizzji li jrid jagħmel l-istudent lesti – l-eżercizzji huma mibnija fuq mistoqsijiet żgħar biex nagħtu lill-istudent mod ieħor kif jista' jinvestiga - inkunu f'pożizzjoni li nibdew ukoll nipproduċu minnhom.

Din is-sena ħdimna ħafna biex nistabbilixxu record of achievement.

L-għanijiet prinċipali li żammejna f'moħħna meta żviluppajna r-record of achievement, kienu li jkollna biċċa għodda kemm jista' jkun oġġettiva li tgħallem lill-istudent ikejjel lilu nnifsu biex jara kemm mexa, li permezz tiegħu nagħmlu l-evalwazzjoni tal-learning tagħna biex inkomplu ntejbu billi naraw fejn morna żmerċ, u biex inkunu nistgħu ninformaw lill-ġenituri.

M'għandkomx idea xi jħossu l-ġenituri meta jaraw xi jkunu għamlu uliedhom matul is-sena.

Fil-parents day ta' din is-sena rajna ġenituri li bkew meta raw x'kienu kapaċi jagħmlu t-tfal tagħhom għax kull fejn kienu uliedhom, qatt ma raw xi riżultat, mhux għax fil-fatt ma jkunu għamlu xejn, imma għax issa dak li jagħmlu jista' jiġi mkejjel.

Għamlu xi ħaġa sabiħa, xi ħaġa li tagħmel sens, għamluha b'ħafna għajnuna u allura l-genituri, permezz ta' dan l-eżerċizzju, qed japprezzaw kemm it-tfal tagħhom huma kapaċi.

Barra minn hekk, qed japprezzaw ukoll ix-xogħol li qed jagħmlu l-għalliema biex jgħinu lill-istudenti jipproduċu xi ħaġa.

Ir-record of achievement huwa maqsum f'ħames attainments.

Għandi specimen tiegħu u nixtieq nippreżentahulkom.

Naturalment dan huwa biċċa għodda li jrid ikompli jiġi żviluppat u issa ngħid x'għandna f'moħħna biex inkomplu niżviluppawh.

Kif għedt, ir-record of achievement qiegħed maqsum f'ħames attainments li huma indirizzati lejn id-design and make.

L-ewwel attainment jindirizza l-problem analysis and investigation, it-tieni attainment jindirizza l-generation of ideas and communication - jindirizza l-mod kif wieħed irid jaħseb - it-tielet attainment jindirizza d-decision making u l-planning, ir-raba' attainment jindirizza r-realisation - x'ipproduċa it-tifel in terms of three dimensions, jiġifieri l-idea ma baqgħetx biss fi ħżuż imma ġiet three dimensional - u l-aħħar attainment jindirizza l-evaluation.

Ir-record of achievement għadu ma jirriflettix il-food and textiles technology imma 'l quddiem irridu nemendawh biex ikun addattat għas-suġġett il-ġdid.

Ma rridux ninsew li għad baqa' mill-inqas erba' snin biex it-tfal li qegħdin jidħlu fil-Form I jaslu fil-Form V u nintegraw ix-xogħol li semma s-Sur Mario Borg ma' dan ix-xogħol.

Nisperaw li sa dakinhar inkunu wasalna fejn qegħdin nipprovaw nimmiraw, imma f'moħħna għandna l-ħin kollu pjan ta' kif qegħdin nibnu u fejn irridu naslu.

X'għandna bħala projections għall-futur?

Naturalment l-ewwel għan huwa li nkomplu ntejbu r-record of achievement, il-mod kif nassessjaw lill-istudenti.

Barra minn hekk jidhrilna li t-technician jista' jikkontribwixxi ħafna.

S'issa, l-irwol tat-technician kienet li jqassam u jsonn l-għodda, imma għamilna effort b'mod mhux daqshekk sistemizzat fejn ġegħelna lil-instructors jaraw li t-technician ikun wieħed mit-team iktar milli sempliċement wieħed li jqassam l-għodda, eċċ. Dehrilna li din l-idea tista' taħdem u allura s-sena d-dieħla se nkomplu niżviluppaw il-karatteristiċi meħtieġa biex dejjem inqarbu lejn team teaching.

Din is-sena kellna opportunita' li ma' klassi jkun hemm żewġ instructors u dawn għenu biex jagħtu support u attenzjoni individwali li tant għandhom bżonn dawn l-istudenti.

Is-sena d-dieħla l-għadd ta' studenti se jiżdied, se jirdoppja, imma fil-preżent qed nipprovaw insibu mezz kif l-instructors bejniethom joħolqu team biex inkomplu ninkoraġixxu t-team teaching wara l-esperjenza pożittiva li kellna din is-sena.

L-instructors ħadmu programm flimkien u permezz tiegħu setgħu jidentifikaw l-istrenghts u l-weaknesses tagħhom.

Għenu lil xulxin fil-weaknesses tagħhom u dan għen u kien ta' gwadan għall-istudent.

Qed ikollna ċans nagħmlu dawn l-affarijiet għaliex din is-sena l-instructors ġew fit-training unit darbtejn fil-ġimgħa u allura kellhom ċans biex flimkien jiddiskutu u jiżviluppaw scheme of work.

Aħna dejjem naħdmu bil-prinċipju ta' design and make.

Ma nistgħux nibqgħu biss noħolqu l-parametri li rridu naħdmu fihom.

Ma nistgħux nibqgħu ngħidu biss l-ideat tagħna, irridu niżviluppaw xi ħaġa konkreta.

Aħna iktar għafasna fuq l-istruttura li hemm bżonn biex nibnu dawn l-affarijiet għax naturalment iktar ma l-instructors ikollhom strutturi minn dawn, iktar nistgħu nkomplu niżviluppaw.

Peress li sa sentejn oħra huwa mistenni li ż-żewġ branki – Technology "A" u Technology "B" - isiru waħda, irridu naraw kif se nagħmlu f'dak li jirrigwarda l-food and textiles.

Din hija l-iktar parti iebsa għax mhux la kemm tħallat il-food technology mal-mechanical engineering.

L-instructors jenħtieġu ċertu taħriġ, pero' sibna instructors li barra li huma kwalifikati fil-mechanical engineering, huma kwalifikati wkoll fil-food u jistgħu jikkontribwixxu u jagħmlu kuraġġ lill-instructors l-oħra biex flimkien negħlbu dan l-intopp.

Sinjura President, dan hu fil-qosor x'għamilna s'issa u lejn xiex aħna mexjin.

IĊ-CHAIRPERSON: Grazzi Sur Philip Camilleri.

Sur Rokku Camilleri u Sur Lino Zahra, tixtiequ żżidu xi ħaġa ma' dak li għadu kemm qal is-Sur Philip Camilleri?

IS-SUR LINO ZAHRA (Kap ta' Skola): Li xtaqt inżid huwa dwar l-assessment.

F'dawn l-aħħar ħames snin kulħadd kien qed jimxi bil-mod tiegħu fl-iskola tiegħu.

Ma kenux qed jimxu b'mod professjonali.

Kellna t-targets ta' 70 marks għall-assessment u 30 marks għal written exam, imma kulħadd kien qed juża s-sistema tiegħu.

Issa, bl-għajnuna tat-team ta' l-ITU - nippreferi nsejħilha technology education resource centre għax tinstema' isbaħ minn ITU li tfakkarni f'affarijiet koroh - għamilna r-record of achievement għal Technology "A" Form IV u Form V u kif qal Mr Camilleri, dan se jiżviluppawh wkoll għat-Technology "B".

Il-kumitat l-ieħor li fassal il-kurrikulu l-ġdid diġa' lesta l-assessment u issa kulma fadal huwa li ngħaqqdu t-tnejn flimkien biex ikollna xi ħaġa li hija professjonali u li żgur se tkun ta' benefiċċju kemm għall-għalliema u wisq iktar għall-istudenti.

IĊ-CHAIRPERSON: Ippermettili nagħmillek domanda Sur Zahra.

Jekk fhimt tajjeb, inti l-kap ta' skola fejn qed isir il-pilot project mill-Form I. Xtaqt nisma' iktar dwar l-esperjenza tiegħek.

Inti li taf x'inhu t-technology education meta kien qed jiġi mgħallem fil-klassijiet il-kbar u issa li daħal fil-klassijiet iż-żgħar, x'kambjament rajt?

X'kienu l-esperjenzi tiegħek matul din is-sena skolastika li issa għaddiet?

Kellek sena sħiħa ta' esperjenza b'dan il-pilot project u issa trid tgħaddi l-esperjenzi tiegħek lill-iskejjel l-oħra li eventwalment se jidħol għandhom dan is-suġġett bħala core subject.

Dan l-aspett irridu nkomplu niżviluppaw, anke f'laqgħa oħra.

Kif se taħdmu ma' skejjel tal-Knisja u skejjel sekondarji tal-gvern biex dan is-suġġett isir wieħed mill-core subjects f'kull skola?

Kif se taħdmu magħhom biex dan is-suġġett jiġi wkoll żviluppat f'dawn l-iskejjel?

IS-SUR LINO ZAHRA: F'Ġunju tas-sena l-oħra kienet saret il-konferenza dwar in-national minimum curriculum u mbagħad suppost li kellhom isiru l-gruppi li bdew jifformolaw il-kurrikula u wieħed minnhom kellu joħloq il-kurrikulu l-ġdid tat- technology education.

Sfortunatament, iċ-ċirkostanzi ġabu li kollox kellu jixxiftja lura b'sitt xhur u allura l-kurrikulu kien lest għall-ħabta ta' Marzu li għadda.

Jien bqajt head tal-phasing out ta' Umberto Calosso u fl-iskola ta' San Franġisk t'Assisi, fejn qabel l-istudenti tal-Form I kellhom jagħżlu bejn home economics, craft jew technical drawing, tneħħitilhom din l-option u ddaħħal it-technology education.

X'ġara minn dakinhar?

Sfortunatament, fil-bidu tas-sena kien għad ma kellniex gwida, konna qed nittamaw li l-kurrikulu jibda dak ż-żmien, pero' ma qtajniex qalbna.

L-għalliema li kienu se jieħdu dan il-proġett tkellmu kemm ma' membri li kienu esperti f'dan il-qasam u kemm ma' Mr Purchase biex flimkien jaraw kif se jindirizzaw din il-problema u bdejna naħdmu flimkien.

Fil-fatt nista' ngħid li it was a godsend li l-kurrikulu ma sarx fil-bidu tas-sena imma sar wara li ġbarna l-esperjenza ta' ftit xhur.

Bdejna naraw problemi fis-sens li t-tfal żgħar li kienu ġejjin minn skejjel primarji, ma kenux preparati għal dan is-suġġett.

Għal xi wħud minnhom, anke biex jaqbdu l-imqass kienet problema.

F'dawn is-sitt xhur tgħallimna ħafna u dak li tgħallimna għaddejnih.

Niftakar li meta konna fil-kumitat qed nagħmlu l-kurrikulu ma' Mr Buttigieg, EO Science, konna tkellimna ħafna kif dawn it-tfal jistgħu jaslu biex jifhmu 2D u 3D.

Aħna konna ħsiebna li dawn se jiġu lesti dwar ċertu affarijiet mill-primarja u bdejna nsibu diffikultajiet.

Ġbarna ħafna esperjenza f'dawk l-ewwel ftit xhur.

Irridu niftakru wkoll li l-għalliema ma kenux imħarrġa li jgħallmu ż-żgħar allura l-affarijiet li kellna għall-kbar bdejna naddattawhom għaż-żgħar.

Bdejna billi nużaw affarijiet żgħar, bħalma hu imqass, u bdejna bil-kartun, pero' bdejna nimxu bil-mentalita' tat-technology, jiġifieri bdejna nġegħluhom jaħsbu x'inhi l-problema u kif se jsolvuha.

Anke f'dan il-livell għamluh, imma għamluh bil-kartun.

Bdejna l-proċess billi bdejna ndaħħlu bil-mod dawn l-affarijiet.

L-għalliema kienu entużjasti u ġibna ħafna letteratura kemm minn hawn Malta u kemm minn fuq l-internet u xtrajna kotba li huma adattati għat-tfal ta' din l-eta'.

F'dawn l-aħħar xhur sar żvilupp ieħor għax issa l-kurrikulu li ħdimna fuqu qiegħed f'idejna u saru tliet coordinators li qed jiltaqgħu ma' l-għalliema ta' dan is-suġġett.

Ġew fl-iskola tiegħi stess, iltaqgħu ma' l-għalliema li din is-sena kienu qed jgħallmu l-Form I u tkellmu ma' Mr Purchase u ma' Mr Camilleri u t-team tiegħu.

Is-Sur Philip Camilleri qal li l-grupp ta' instructors irid jiltaqa' u jaħdem flimkien.

It-team li kelli Umberto Calosso mexa ħafna 'l quddiem, bħalma mxew oħrajn, imma jien fuq tiegħi nista' nitkellem.

Sodisfatt ħafna bil-mod li mxew u nista' ngħid li kienu jaħdmu ħafna flimkien.

Kien hemm għalliema li kienu jgħallmu s-sengħa u jgħallmuha tajjeb u meta ġie t-technology education, kienu jiltaqgħu f'wieħed mill-workshops li kellna fit-tliet sulari fit-torri ta' Umberto Calosso u kienu jieklu u jitkellmu fuq is-suġġett.

Naħseb kienu anke joħolmu fuq is-suġġett tant kemm daħlu fih!

Kienu motivati ħafna.

X'għamilna barra minn hekk?

Qbadna l-għalliema li spiċċaw il-Year 2 fit-trade school u għedna li s-sena d-dieħla dawn se jgħallmu l-Form 1 għax bi ħsiebni li l-għalliema li għallmu l-Form I din is-sena, is-sena d-dieħla jgħallmu l-Form II biex jibqgħu ma' l-istess studenti.

Mela l-għalliema tal-Form 1 u Form II qed jitkellmu flimkien u flimkien qed ifasslu programm biex fl-aħħar ġimgħa ta' Settembru, bidu ta' sena skolastika ġdida, jibdew mill-ewwel fuq il-kurrikulu l-ġdid.

Barra minn hekk, qed jagħmlu l-kurrikulu tal-Form II u bil-feedback u bl-evaluation li se jsir, se jkollna preparat ukoll il-kurrikulu tal-Form III biex imbagħad, dawk li qegħdin jaħdmu fuq il-Form IV, kulma jkun jonqoshom hu li jagħqdu kollox flimkien.

Din hija l-esperjenza li kellna din is-sena.

Għar-rigward tat-tfal u l-ġenituri, nista' ngħid li kellna problema fis-sens li ġewna tfal barra mill-catchment area u kellna nfehmuhom għaliex ma setgħux jieħdu home economics fl-iskola tal-catchment area tagħhom.

Fil-bidu kienu jistaqsuna meta kienu se jibdew l-area tal-foods, pero` illum lanqas biss għadhom isemmuh ħlief għal xi wħud minnhom.

Tant daħlu fis-suġġett u tant qed togħġobhom is-sistema, li lanqas għadhom isemmu l-home economics.

Per eżempju għamlu struttura ta' bridge bil-karti; barmu l-karti flimkien u għamlu forma ta' bridge.

Niġi issa għat-theme teaching.

Fi school development seminar ħareġ mingħand kulħadd li rridu nagħmlu theme teaching u fil-fatt se nipprovaw li t-technology education ikun parti mis-suġġetti l-oħra kollha.

Se jkunu flimkien u se nipprovaw biex fil-kurrikulu ta' l-iskola, kull term nagħmlu proġett li jkun jgħaqqad is-suġġetti kollha.

Per eżempju meta għamlu l-bridge li semmejt, għaqqadna l-history mal-geography.

Warrabna s-syllabus u flimkien fittixna biex nagħmlu dak il-bridge.

Jiġifieri bdejna, imma b'daqshekk ma jfissirx li mil-lum għal għada t-technology education se jibdel il-kultura u l-mentalita' li hemm fl-iskejjel sekondarji.

Aħna dejjem konna ngħidu li t-tfal qed jiġuna tard fl-iskejjel tagħna meta jiġuna mill-Form IV.

Issa għandna challenge quddiemna għax it-tfal qed jiġu mill-Form I. Naturalment dan jippreżenta problemi oħra, per eżempju uħud minnhom għad m'għandhomx il-concept ta' one centimetre allura aħna rridu nibdew mill-bidu.

Irridu ngħaqqdu ħafna ma' suġġetti oħra.

Punt ieħor li ssemma kien il-literacy.

Fl-iskola tagħna l-literacy ħadnih bħala wieħed mill-proġetti ta' l-ischool development programme u din is-sena fil-Form I, għax kellna staff available, ħaddimnih u ħalla riżultat.

Mhux qed ngħidu li saru mirakli imma improvement kien hemm.

IĊ-CHAIRPERSON: Jiddispjaċini li se jkolli ninterrompik, imma sar il-ħin.

Naħseb tajjeb jekk naġġornaw għal bħal lum ġimgħa.

Ilna hawn mis-7.00 p.m. u kulħadd għejja.

Nixtieq nirringrazzjakom tal-kontribut li tajtu u bħal-lum ġimgħa nkomplu nisimgħu lis-Sur Philip Camilleri u lis-Sur Lino Zahra u nibdew nisimgħu wkoll lis-Sur Rokku Camilleri.

L-Onor.

EVARIST BARTOLO: Ħadt gost b'dak li smajna llejla pero' kont inkwetat ħafna li għadna qed nitkellmu fuq enclave qisu oasis fl-iskejjel sekondarji u kien pożittiv li smajna bi tfal li minflok ma jibqgħu għal free lesson x'imkien, imorru għat-technology education.

Jekk qed jiġri hekk, għandna indikazzjoni ta' x'hemm tajjeb fit-technology education u ta' x'hemm ħażin fis-suġġetti l-oħra.

Ma fhimtx l-inġranaġġ li se jkun hemm bejn x'qed jiġri fit-technology education u x'qed jiġri fis-suġġetti l-oħra.

Ma nafx għandkomx pjan li meta tiltaqgħu għal forum biex tiddiskutu t-technology, tibdew tistiednu wkoll għalliema tas-suġġetti l-oħra.

U l-kwestjoni tas-SEC, fejn tidħol fl-istorja kollha?

Qed nissuġġerixxi li forsi ma tkunx idea ħażina li fil-laqgħa li jmiss, barra li niddiskutu t-technology education, nipprovaw nifhmu kif it-technology education se jingrana mas-SEC u jekk l-alternative form of certification li qed nitkellmu fuqha, tapplikax biss għat-technology education.

L-iktar ħaġa inkwetanti bħalissa fis-SEC, hija li s-SEC kien disinjat għal 80% ta' l-istudenti sekondarji, pero` qed jagħmluh biss 60%, l-iktar l-iktar, 65% ta' l-istudenti.

Allura x'qed jiġri mill-40%, 35% l-oħra?

L-alternative form of certification biex naqbdu lit-tfal l-oħra, fit-technology education biss se nagħmluh, jew se nagħmluh wkoll fis-suġġetti l-oħra?

Naħseb li jekk ma nagħmlux hekk, se jkollna problemi serji.

IĊ-CHAIRPERSON: Naġġornaw fuq din in-nota.

Għal darb'oħra nirringrazzjakom u nawguralkom il-lejl it-tajjeb u niltaqgħu l-ġimgħa d-dieħla fl-istess ħin.

Fid-9.02 p.m. il-Kumitat aġġorna għal nhar it-Tlieta, 3 ta' Lulju, 2001 fis-7.00 p.m. bl-istess aġenda.


KUMITAT PERMANENTI DWAR L-AFFARIJIET SOĊJALI

LAQGĦA NRU.

It-Tlieta, 26 ta' Ġunju, 2001

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.11 p.m

L-Onor.

Helen D'Amato, President tal-Kumitat, ippresediet.

PREŻENTI

Preżenti kien hemm ukoll il-Ministru ta' l-Edukazzjoni.

L-Iskrivan qal it-talba.

Il-Minuti tal-laqgħa Nru. 37 li saret fid-19 ta' Ġunju, 2001 kienu konfermati.

PJAN STRATEĠIKU GĦALL-IMPLIMENTAZZJONI TAL-KURRIKULU NAZZJONALI - KONTINWAZZJONI

Il-Kumitat irriżuma mid-19 ta' Ġunju 2001 id-diskussjoni fuq il-pjan strateġiku għall-implimentazzjoni tal-kurrikulu nazzjonali.

Il-Kumitat stieden lis-Sur Charles Mizzi, Direttur Ġenerali ta' l-Edukazzjoni, biex jieħu sehem fid-diskussjoni.

Il-President informat lill-Kumitat u lil dawk preżenti għal-laqgħa, b'żewġ mistoqsijiet ippreżentati mill-Onor.

Is-Sinjorina Carmen Mangion, is-Sur Salvu Frendo u s-Sur Mario Borg, Subject Coordinators fid-Diviżjoni ta' l-Edukazzjoni, ġew mitluba jipparteċipaw fil-Kumitat.

Fit-8.15 p.m. il-Kumitat ġie sospiż minħabba sejħa għal votazzjoni fil-Kamra tad-Deputati u rriżuma fit-8.34 p.m.

Il-Kumitat stieden lis-Sur Philip Camilleri, Assistant Head, Instructors Training Unit, lis-Sur Lino Zahra, Kap ta' Skola u lis-Sur Rokku Camilleri biex jieħdu sehem fil-Kumitat.

Is-Sur Philip Camilleri ppreżenta lill-Membri tal-Kumitat kopja ta' Record of Achievement certificate, li qiegħed jinħareġ għas-suġġett ta' Technology Education.

Lill-Membri tal-Kumitat tqassmilhom dokument intitolat "In-Service Courses Catalogue 2001 - July and September 2001" maħruġ mill-In-Service Training Section tad-Dipartiment ta' l-Ippjanar u l-Iżvilupp fid-Diviżjoni ta' l-Edukazzjoni.

Fid-9.02 p.m. il-Kumitat aġġorna għal nhar it-Tlieta, 3 ta' Lulju 2001 fis-7.00 p.m. bl-istess aġenda.

PAULINE ABELA GĦALL-ISKRIVAN TAL-KAMRA

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT DWAR L-AFFARIJIET SOĊJALI

AVVIŻ

Laqgħa Nru. 39

It-Tlieta, 3 ta' Lulju 2001 fis-7.00 p.m.

Il-Kumitat dwar l-Affarijiet Soċjali ser jiltaqa' nhar it-Tlieta, 3 ta' Lulju 2001 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Implimentazzjoni tal-pjan stateġiku għall-implimentazzjoni tal-Kurrikulu Nazzjonali - Kontinwazzjoni

26 ta' Ġunju 2001 SKRIVAN TAL-KAMRA